### NN 37/2017 (14.4.2017.), Odluka o izmjenama Odluke o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020. godine

VLADA REPUBLIKE HRVATSKE

791

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 13. travnja 2017. godine donijela

ODLUKU

O IZMJENAMA ODLUKE O OSNIVANJU POVJERENSTVA ZA PRAĆENJE PROVEDBE NACIONALNE STRATEGIJE ZA UKLJUČIVANJE ROMA, ZA RAZDOBLJE OD 2013. DO 2020. GODINE

I.

U Odluci o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020. godine (»Narodne novine«, broj 44/16), u točki III. stavak 3. mijenja se i glasi:

»Povjerenstvo čine:

– potpredsjednik Vlade Republike Hrvatske, kojeg odredi Vlada, predsjednik Povjerenstva

– zastupnik romske nacionalne manjine u Hrvatskome saboru, zamjenik predsjednika Povjerenstva

– predstavnik Ministarstva vanjskih i europskih poslova

– predstavnik Ministarstva regionalnoga razvoja i fondova Europske unije

– predstavnik Ministarstva za demografiju, obitelj, mlade i socijalnu politiku

– predstavnik Ministarstva zdravstva

– predstavnik Ministarstva znanosti i obrazovanja

– predstavnik Ministarstva poljoprivrede

– predstavnik Ministarstva zaštite okoliša i energetike

– predstavnik Središnjeg državnog ureda za obnovu i stambeno zbrinjavanje

– predstavnik Hrvatskog zavoda za zapošljavanje

– predstavnik Ureda za ljudska prava i prava nacionalnih manjina

– deset predstavnika romske nacionalne manjine koje predlažu koordinacije vijeća romske nacionalne manjine, vijeća i predstavnici romske nacionalne manjine i udruge romske nacionalne manjine.«.

Stavak 4. mijenja se i glasi:

»U rad Povjerenstva uključuju se i predstavnici ministarstava i drugih tijela koji su nositelji mjera u Akcijskom planu za provedbu Nacionalne strategije za uključivanje Roma, za razdoblje od 2013. do 2020. godine, a mogu se uključiti i predstavnici drugih tijela i institucija te stručnjaci, ukoliko za to postoji potreba.«.

Stavak 5. mijenja se i glasi:

»Članovi Povjerenstva iz reda predstavnika ministarstava, Središnjeg državnog ureda za obnovu i stambeno zbrinjavanje, Hrvatskog zavoda za zapošljavanje i Ureda za ljudska prava i prava nacionalnih manjina imaju i svog zamjenika.«.

U stavku 7. riječi: »i zamjenici članova« brišu se.

II.

Točka VII. mijenja se i glasi:

»Članovi Povjerenstva i članovi radne skupine iz reda pripadnika romske nacionalne manjine imaju pravo na naknadu za sudjelovanje na sjednicama Povjerenstva i sastancima radne skupine u visini propisanom Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Članovi Povjerenstva i članovi radne skupine iz reda pripadnika romske nacionalne manjine koji nemaju prebivalište u Zagrebu imaju pravo i na naknadu troškova javnog prijevoza.

Sredstva iz stavka 1. ove točke osigurana su u državnom proračunu Republike Hrvatske na poziciji Ureda za ljudska prava i prava nacionalnih manjina.«.

III.

Članovima Povjerenstva imenovanim sukladno Odluci o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020. godine (»Narodne novine«, br. 86/13, 126/13 i 40/14) mandat prestaje danom imenovanja članova u skladu s ovom Odlukom.

Članove Povjerenstva Vlada Republike Hrvatske imenovat će u roku od 60 dana od dana stupanja na snagu ove Odluke.

IV.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/17-04/113

Urbroj: 50301-23/22-17-2

Zagreb, 13. travnja 2017.

Predsjednik
 mr. sc. Andrej Plenković, v. r.